ร.10 ทรงห่วงสถานการณ์น้ำท่วม (คลิป)
ทรงขอให้-จนท.ดูแล ปชช.ดีที่สุด,ในหลวง ทรงห่วงใยสถานการณ์น้ำท่วมขอให้ จนท.ดูแลประชาชนอย่างดีที่สุด เมืองเพชรบุรีน้ำท่วมเริ่มคลี่คลายแล้ว ย่านการค้ากลับมาคึกคักแต่ยังเฝ้าระวังใกล้ชิด กาญจนบุรีจับตาเขื่อนใหญ่ระบายน้ำผวามวลน้ำทะลัก ลำปางอ่วมน้ำป่าอุทยานแห่งชาติดอยขุนตาลถล่ม 2 หมู่บ้าน บึงกาฬน้ำโขงหนุนหนองกุดทิง ท่วมถนนทางเข้าหมู่บ้านสูง 1.50 เมตร ชาวบ้านเดือดร้อนหนักใช้เรือสัญจร อุตุฯเตือนฝนตกหนักต่อเนื่อง ส่วนปลายเดือนฝนเริ่มลด,ฝนที่ตกลงมาอย่างหนักส่งผลให้ปริมาณน้ำในเขื่อนแก่งกระจาน เกินปริมาณกักเก็บล้นสปิลเวย์ไหลลงสู่แม่น้ำเพชรบุรีทะลักท่วมหลายพื้นที่ เมื่อวันที่ 25 ส.ค. ผู้สื่อข่าวรายงานว่า สถานการณ์น้ำท่วมในพื้นที่เขตเทศบาลเมืองเพชรบุรี เริ่มคลี่คลายแล้วน้ำลดระดับเกือบเข้าสู่สภาวะปกติ ภายหลังเจ้าหน้าที่วางแนวกระสอบทราย และระดมสูบน้ำออกอย่างต่อเนื่อง ชาวบ้านต่างแสดงความดีใจหลังน้ำท่วมในพื้นที่เพียง 2 วัน ทำให้ย่านการค้ากลับมาคึกคักอีกครั้ง เนื่องจากมีการบริหารจัดการที่ดีประชาชนให้ความร่วมมือเชื่อคำเตือนขนย้ายทรัพย์สิน ได้ทัน ความสูญเสียน้อยกว่าทุกปีที่ผ่านมา ขณะที่ ทหาร มว.รศ.ที่ 1 ร้อย รส.จ.เพชรบุรี ทหาร มทบ.ที่ 15 และเจ้าหน้าที่ป้องกันและบรรเทาสาธารณภัย ช่วยกันทำความสะอาดบริเวณวัดใหญ่สุวรรณาราม ต.ท่าราบ อ.เมืองเพชรบุรี หลังสถานการณ์น้ำท่วมคลี่คลาย พร้อมจัดเก็บกระสอบทรายและปรับภูมิทัศน์ให้สวยงาม,สำหรับปริมาณน้ำในเขื่อนแก่งกระจานอยู่ที่ 755 ล้าน ลบ.ม. ลดลง 5 ล้าน ลบ.ม คิดเป็นร้อยละ 106 น้ำล้นทางระบายน้ำ สูง 1 เมตร ลดลง 10 ซม. ปริมาณการระบายน้ำลดลง ระดับน้ำในแม่น้ำเพชรบุรีบริเวณ อ.แก่งกระจาน ต่ำกว่าระดับตลิ่ง 86 ซม. แนวโน้มลดลง พื้นที่ริมสองฝั่งแม่น้ำเพชรบุรียังมีที่ได้รับผลกระทบน้ำท่วมแต่ระดับน้ำลดลงยังต้องเฝ้าระวังอย่างใกล้ชิด,นายณัฐวุฒิ เพ็ชรพรหมศร รอง ผวจ.เพชรบุรี กล่าวภายหลังตรวจเยี่ยมให้กำลังใจเจ้าหน้าที่ประจำจุดสูบน้ำในเขตเมืองเพชรบุรี ว่า ขณะนี้ระดับน้ำในตัวเมืองเพชรบุรีเริ่มลดลงแล้ว แต่ยังมีพื้นที่น่าเป็นห่วง เช่น อ.บ้านแหลม เจ้าหน้าที่เตรียมความพร้อมไว้แล้ว ส่วนพื้นที่ อ.บ้านลาด อ.ท่ายาง มีน้ำท่วมบ้านจะต้องเข้าไปดูแล เจ้าหน้าที่ระบายน้ำออกจากแม่น้ำสายหลักไปสู่คลอง D9 ทำให้น้ำที่เข้าสู่ตัวเมืองน้อยลง อย่างไรก็ตาม วันที่ 26 ส.ค. ประชาชนสามารถออกมาทำบุญเนื่องในวันพระ ขึ้น 15 ค่ำ เดือน 9 ตามวัดต่างๆได้ตามปกติไม่ต้องเผชิญปัญหาน้ำท่วม,จ.กาญจนบุรี ภายหลังเขื่อนวชิราลงกรณ มีปริมาณน้ำ 8,109 ล้าน ลบ.ม. คิดเป็นร้อยละ 91 ได้เพิ่มการระบายน้ำวันละ 53 ล้าน ลบ.ม. ส่งผลให้น้ำท่วมพื้นที่ หมู่ 1 และหมู่ 2 ต.หนองลู อ.สังขละบุรี เป็นชุมชนต้นน้ำ มีชาวบ้านได้รับผลกระทบน้ำท่วม 70 หลังคาเรือน หลายครอบครัวเตรียมอพยพออกจากพื้นที่ ส่วนบริเวณสะพานอุตตมานุสรณ์ หรือสะพานมอญ ระดับน้ำสูงขึ้น 35 ซม. เหลืออีก 2 เมตร น้ำจะท่วมถึงตัวสะพาน พื้นที่ท้ายน้ำตั้งแต่ อ.ทองผาภูมิ อ.ไทรโยค และ อ.เมืองกาญจนบุรี ระดับน้ำเพิ่มขึ้น 80 ซม. ส่งผลกระทบต่อประชาชนและผู้ประกอบการท่องเที่ยวริมแม่น้ำแควน้อย คาดว่ามวลน้ำจะใช้เวลา 2-3 วัน จะเข้าสู่พื้นที่ อ.เมืองกาญจนบุรี ขณะที่ พ.อ.ปรีติ ภุมภิรัตน์ ผบ.นพค.11 จัดส่งกำลังเฝ้าติดตามการไหลของน้ำ พร้อมจัดเรือท้องแบนและอุปกรณ์ช่วยเหลือหากพบว่ามีประชาชนได้รับผลกระทบ ส่วนเขื่อนศรีนครินทร์ อ.ศรีสวัสดิ์ มีปริมาณน้ำ 15,876 ล้าน ลบ.ม. คิดเป็นร้อยละ 89 ระบายน้ำออกวันละ 22 ล้าน ลบ.ม.,จ.ลำปาง น้ำป่าจากเขตอุทยานแห่งชาติดอยขุนตาล ไหลหลากลงลำน้ำแม่ตาลล้นตลิ่งไหลทะลักท่วมพื้นที่บ้านม้าเหนือ หมู่ 6 และบ้านม้ากลาง หมู่ 13 ต.ลำปางหลวง อ.เกาะคา ส่งผลให้บ้านเรือนประชาชนได้รับความเดือดร้อนกว่า 30 หลัง ขณะ เดียวกัน ทหาร มทบ.32 และชาวบ้านช่วยกันนำกระสอบทรายไปวางบริเวณหน้าบ้าน เพื่อป้องกันมวลน้ำป่าไหลเข้าไปภายในตัวบ้าน นอกจากนี้มีทีมแพทย์ทหารภาคสนาม รพ.ค่ายสุรศักดิ์มนตรี ลงพื้นที่ให้ความช่วยเหลือและตรวจสุขภาพของชาวบ้านเพื่อบรรเทาความเดือดร้อน,ส่วนสถานการณ์น้ำในแม่น้ำโขงยังคงมีระดับสูง จ.บึงกาฬ ระดับน้ำโขงไหลผ่านพื้นที่ อ.เมืองบึงกาฬ วัดได้ 13.15 เมตร ลดลงจากวันที่ 24 ส.ค. 1 ซม. ห่างจากจุดวิกฤติ 0.85 เมตร ส่วน อ.บุ่งคล้า และ อ.บึงโขงหลง ระดับน้ำเพิ่มสูงขึ้น 10 ซม. ภาพรวมถือว่าระดับน้ำทรงตัว ขณะเดียวกันแม่น้ำโขงยังหนุนหนองกุดทิง เป็นหนองน้ำขนาดใหญ่เขตพื้นที่ชุมน้ำโลก มวลน้ำไหลทะลักท่วมถนนทางเข้าหมู่บ้านแสนสุข หมู่ที่ 11 ต.บึงกาฬ อ.เมืองบึงกาฬ รวมระยะทางประมาณ 500 เมตร ระดับน้ำสูงกว่า 1.50 เมตร รถทุกชนิดไม่สามารถผ่านได้ ชาวบ้านกว่า 17 ครัวเรือน ที่อาศัยอยู่ภายในหมู่บ้านต้องใช้เรือหางยาวในการสัญจร,จ.หนองคาย มีฝนตกหนักนานกว่า 1 ชั่วโมงในพื้นที่เขตเทศบาลเมืองหนองคาย ส่งผลทำให้เกิด น้ำท่วมฉับพลัน บริเวณถนนประจักษ์ศิลปาคม เป็นถนนสายหลักประชาชนสัญจรด้วยความยากลำบาก เจ้าหน้าที่ต้องเร่งระบายน้ำลงสู่แม่น้ำโขง ขณะเดียวกัน ร้านค้าริมถนนประจักษ์ศิลปาคม ต่างพากันนำกระสอบทรายมาวางหน้าบ้านเพื่อเตรียมป้องกันไม่ให้น้ำไหลเข้าท่วมบ้านจนได้รับความเสียหาย,ส่วน จ.กาฬสินธุ์ มีฝนตกอย่างต่อเนื่อง เขื่อนลำปาว เพิ่มการระบายน้ำจากเดิมวันละ 8 ล้าน ลบ.ม. เป็นวันละ 11 ล้าน ลบ.ม. ทำให้แม่น้ำสายหลักมีปริมาณเพิ่มขึ้นอย่างรวดเร็ว โดยเฉพาะลำน้ำพานในพื้นที่ ต.ดอนสมบูรณ์ อ.ยางตลาด ระดับน้ำเพิ่มขึ้น 27 ซม. ล้นตลิ่งท่วมพื้นที่นาข้าวของเกษตรกร นายไกรสร กองฉลาด ผวจ.กาฬสินธุ์ เปิดเผยว่า เขื่อนลำปาวมีปริมาณน้ำกักเก็บ 1,235 ล้าน ลบ.ม. หรือร้อยละ 62 เพิ่มการระบายน้ำเนื่องจากมีฝนตก หนัก ส่งผลให้ลำน้ำสายต่างๆมีปริมาณน้ำเพิ่มสูงขึ้น ขอแจ้งเตือนให้ประชาชนอยู่ริมน้ำเฝ้าระวังเป็นพิเศษ พร้อมติดตามสถานการณ์อย่างใกล้ชิด,จ.พังงา เกิดฝนตกหนักและลมกระโชกแรงพัดต้นมะขามยักษ์ อายุกว่า 150 ปี อยู่ในพื้นที่ หมู่ 4 บ้านพรุใหญ่ ต.กระโสม อ.ตะกั่วทุ่ง จนหักโค่นทับเสาไฟและล้มขวางถนนปิดทางเข้าออก ชาวบ้านช่วยกันตัดและย้ายต้นมะขามยักษ์อย่างทุลักทุเล โชคดีช่วงเกิดเหตุไม่มีผู้ได้รับบาดเจ็บ นายสิทธิชัย ศักดา ผวจ.พังงา เปิดเผยว่า หลังฝนตกหนักในพื้นที่ทำให้เกิดเหตุน้ำท่วมฉับพลัน น้ำป่าไหลหลาก และดินโคลนถล่มในพื้นที่ 7 อำเภอ ได้แก่ อ.เมืองพังงา อ.ตะกั่วป่า อ.กะปง อ.ท้ายเหมือง อ.คุระบุรี อ.ทับปุด และอ.ตะกั่วทุ่ง เบื้องต้นเจ้าหน้าที่และหน่วยงานที่เกี่ยวข้องสำรวจความเสียหาย เพื่อให้ความช่วยเหลือต่อไป,พล.ท.สรรเสริญ แก้วกำเนิด โฆษกประจำสำนักนายกรัฐมนตรี กล่าวว่า พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เปิดเผยว่า สมเด็จพระเจ้าอยู่หัว ทรงห่วงใยสถานการณ์น้ำท่วมในหลายพื้นที่ ทรงขอให้เจ้าหน้าที่ดูแลประชาชนอย่างดีที่สุด รัฐบาลรับใส่เกล้าฯทำงานอย่างเต็มที่และยึดแนวทางการบริหารจัดการน้ำตามแนวพระราชดำริของพระบาทสมเด็จพระปรมินทรมหาภูมิพลอดุลยเดช บรมนาถบพิตร เป็นหลักในการดำเนินงาน หน่วยงานภาครัฐและจังหวัดบูรณาการ ภายใต้การกำกับของรองนายกฯที่ได้รับมอบหมาย นายกฯกำชับทุกหน่วยช่วยเหลือผู้ประสบภัยอย่างทั่วถึง เพื่อบรรเทาความเดือดร้อนให้ได้มากที่สุด พร้อมแจ้งเตือนประชาชนเกี่ยวกับปริมาณฝนและระดับน้ำอย่างต่อเนื่อง เพื่อให้ทุกคนได้เตรียมการล่วงหน้า ช่วยลดผลกระทบที่อาจจะเกิดขึ้นได้อย่างทันท่วงที,ทั้งนี้ รายงานล่าสุดจากศูนย์ปฏิบัติการน้ำอัจฉริยะพบว่า มีจังหวัดที่ประสบภัยน้ำท่วม 3 จังหวัด คือ จ.สกลนคร จ.นครพนม และ จ.เพชรบุรี จากพื้นที่เฝ้าระวังทั้งหมด 8 จังหวัด ปัจจุบันยังคงเฝ้าระวังในลำน้ำสายหลักต่างๆ เนื่องจากประเทศไทยยังมีฝนตกเพิ่มขึ้น และมีฝนตกหนักบางแห่ง สำหรับ จ.เพชรบุรี ระดับน้ำเริ่มทรงตัวและมีแนวโน้มลดลงคาดว่าจะคลี่คลายภายใน 5 วัน ส่วนพื้นที่ลุ่มน้ำยมได้วางแผนรับมือสถานการณ์น้ำโดยใช้บางระกำโมเดลเพื่อแก้ไขปัญหาน้ำท่วมซ้ำซากใน จ.สุโขทัย และ จ.พิษณุโลก ปรับปฏิทินการเพาะปลูกข้าวนาปีในพื้นที่ลุ่มต่ำ และใช้พื้นที่เป็นแก้มลิงรองรับน้ำหลากในช่วงวิกฤติราว 382,000 ไร่ ปีที่แล้วประสบความสำเร็จอย่างมาก,กรมอุตุนิยมวิทยารายงานว่า ในช่วงวันที่ 25-28 ส.ค. บริเวณภาคเหนือ ภาคตะวันออกเฉียงเหนือ ภาคกลาง ภาคตะวันออกและภาคใต้ จะมีฝนฟ้าคะนองเพิ่มขึ้นและมีฝนตกหนักบางแห่ง ขอให้ประชาชนระวังผลกระทบจากฝนตกหนักและฝนที่ตกสะสมต่อเนื่อง อาจทำให้เกิดน้ำท่วมฉับพลัน น้ำป่าไหลหลาก น้ำล้นตลิ่ง และดินโคลนถล่ม จากนั้นวันที่ 29-31 ส.ค. หลายพื้นที่มีปริมาณฝนลดลง แต่ยังคงมีฝนตกหนักบางแห่งบริเวณภาคเหนือ ภาคตะวันออกเฉียงเหนือและภาคตะวันออก สำหรับคลื่นลมบริเวณทะเลอันดามันมีคลื่นสูงประมาณ 2 เมตร และบริเวณที่มีฝนฟ้าคะนองคลื่นสูงมากกว่า 2 เมตร ส่วนอ่าวไทยตอนบนมีคลื่นสูง 1-2 เมตรตลอดช่วง ชาวเรือบริเวณทะเลอันดามันควรเพิ่มความระมัดระวังในการเดินเรือ
ในหลวง ทรงห่วงใยสถานการณ์น้ำท่วมขอให้ จนท.ดูแลประชาชนอย่างดีที่สุด เมืองเพชรบุรีน้ำท่วมเริ่มคลี่คลายแล้ว 
ฝนตก,เพชรบุรี,กาญจนบุรี,ระบายน้ำ,ข่าวหน้า1,น้ำท่วม